Natten til fredag kørte en politipatrulje på Håndværkervej i Aalborg. Her ser de en mand stige ud af sin bil og vælger at lave en rutinekontrol. Da betjentene kontakter manden, vælger han dog at løbe fra stedet. Om det var dårlig form eller dårlig samvittighed vides ikke, men kort tid efter valgte manden at stoppe op. Her fortæller han betjentene, at han har stjålet bilen fra sin chef. I løbet af forklaringen snøvlede den 32-årige voldsomt, og betjentene vurderede, at manden var påvirket at alkohol. En alkometertest bekræftede den mistanke. Som prikken over i'et kunne et hurtigt opslag i politiets system fortælle, at manden tidligere havde fået frakendt føreretten. Manden blev sigtet for at køre uden kørekort samt at køre bil i alkoholpåvirket tilstand. Den 32-åriges chef ønskede ikke at rejse tiltale for den stjålne bil.

Opsummering:
En rutinekontrol natten til fredag gav anledning til flere sigtelser af en 32-årig mand.